Zeltainais šakālis

Zeltainais šakālis (Canis aureus) jeb zelta šakālis, arī vienkārši šakālis ir suņu dzimtas (Canidae) plēsējs. Tas apdzīvo Eiropas Vidusjūras reģiona austrumus, Tuvos Austrumus un Dienvidāziju līdz Birmai. Tas ir lielākais starp šakāļiem, un vienīgais, kas dzīvo ārpus Āfrikas. Šakālis mājo galvenokārt tuksnešu un pustuksnešu biomās. Eiropā pēdējās desmitgadēs izplatījies uz ziemeļiem, sasniedzot arī Baltijas valstis.

 Sistemātikas izmaiņas 
Saskaņā ar ģenētiskajiem pētījumiem 2015. gadā no zeltainā šakāļa ir nodalīta jauna vilku suga — Āfrikas zeltainais vilks (Canis anthus).National Geographic: Meet the First New Canine Found in 150 Years Ārēji zeltainais šakālis ir ļoti līdzīgs Āfrikas zeltainajam vilkam, bet ir par to nedaudz mazāks, ar šaurāku galvaskausu un sīkākiem zobiem. DNS pētījumos atklājās, ka Āfrikas zeltainais vilks un zeltainais šakālis ir ļoti attāli radinieki, to attīstības ceļi šķīrās apmēram pirms 2 miljoniem gadu.

 Izplatība 
Āzijā šakāļu izplatības areāls ietver Arābijas pussalu, Turciju, Libānu, Izraēlu, Sīriju, Irāku, Irānu, Pakistānu, Centrālāziju, Indijas subkontinentu, Šrilanku, Mjanmu, Taizemi un daļu Indoķīnas. Nav sastopams Āfrikā.

Eiropā zeltainie šakāļi pēdējās desmitgadēs izplatās uz ziemeļiem. Tie ir sastopami Balkānos, Ungārijā, Rumānijā, Ukrainā, arī Austrijā, Slovākijā, Slovēnijā un ziemeļaustrumu Itālijā.Lapini L., Molinari P., Dorigo L., Are G. & Beraldo P., 2009. Reproduction of the Golden Jackal (Canis aureus moreoticus I. Geoffroy Saint Hilaire, 1835) in Julian Pre-Alps, with new data on its range-expansion in the High-Adriatic Hinterland (Mammalia, Carnivora, Canidae). Boll. Mus. Civ. St. nat. Venezia, 60 (2009): 169-186. Pieaug novērojumu skaits Vācijā.

Pēdējā desmitgadē ir atklāta šakāļu populācija arī Baltijas valstīs. Kopš 2013. gada sākuma suga konstatēta Igaunijā. Sākotnēji nebija zināms, vai dzīvnieki ieradušies dabīgas migrācijas ceļā vai arī izbēguši no nebrīves.Peep Männil: Läänemaal elab veel vähemalt kaks šaakalit, tõenäoliselt rohkem  (igauniski) 2013. gada decembrī pirmo reizi zeltainais šakālis ticis nomedīts Latvijā, Jelgavas novadā,Iespējams, arī Latvijā parādījušies šakāļi, Latvijas Avīze, 09.01.2014. 2014. gadā DNS rezultāti apstiprināja šīs sugas noteikšanu, kā arī tika konstatēts jauns zeltainā šakāļa sastapšanas gadījums Aizputes apkārtnē. Tiek uzskatīts, ka Latvijā zeltainie šakāļi ieceļojuši dabīgā veidā.DNS analīzes apstiprina zeltaino šakāļu klātbūtni Latvijā lsm.lv Kopš 2015. gada tā ir medījamo dzīvnieku suga Latvijā.Naukšēnos plēsoņa saplēš teļu; aizdomās tur šakāli Delfi

2015. gadā pirmo reizi šakāļi konstatēti arī vairākās vietās Lietuvā,Arī Lietuvā parādījušies šakāļi  tvnet.lv kā arī Dānijā un Polijā. 2016. gadā — pirmo reizi Nīderlandē.First golden jackal spotted in the Netherlands phys.org 2019. gadā zeltainie šakāļi konstatēti arī Somijā, kas ir šobrīd vistālāk uz ziemeļiem esošā valsts, kur tie sastopami.

 Izskats 
Zeltainais šakālis ir vidēji liels suņu dzimtas plēsējs. Tā ķermeņa garums ir 70—105 cm, astes garums apmēram 25 cm, augums skaustā 38—50 cm, svars 7—15 kg. Tēviņi ir lielāki par mātītēm. Āfrikā dzīvojošie šakāļi ir lielāki nekā Āzijā un Eiropā dzīvojošie. Zeltainajam šakālim ir īss, ass apmatojums. Kažoks parasti ir no dzeltenīga līdz blāvi zeltainam tonim ar brūniem akotmatiem. Apmatojuma krāsa variē atkarībā no sezonas un reģiona. Mātītēm ir 4—8 piena dziedzeri.

 Uzvedība un barība 
Zeltainais šakālis ir visēdājs un barojas ar visu, ko var atrast. Tā diēta sastāv apmēram no 54% gaļas un 46% dažādas augu barības. Šakālis medī nelielus dzīvniekus: trušus, grauzējus, putnus, kukaiņus, zivis un mērkaķus. Šim plēsējam ir ļoti laba dzirde, ko tas lieto medījot, saklausot mazo dzīvnieku pārvietošanos zālē. Reizēm šakālis nomedī dzīvniekus, kas ir 4 līdz 5 reizes smagāki par viņu pašu. Tie parasti ir lielo zālēdāju mazuļi, kā, piemēram, gazeles, antilopes un citi. Šakālis parasti medī viens, bet reizēm tie veido medību grupas.

Ja būs iespēja, tas nozags medījumu lielajiem plēsējiem, kā lauvām un tīģeriem, sagaidot brīdi, kad lielie plēsēji ir paēduši. Šakālis neapēsto barību norok un paslēpj no citiem plēsējiem, lai vēlāk atgrieztos pie krājuma. 

 Vairošanās 
Zeltainais šakālis ir izteikti monogāms. Lielākajā daļā šakāļu ģimeņu bez galvenā pāra mēdz būt vēl viens vai divi pieauguši īpatņi, kas palīdz audzināt bērnus. Tie parasti ir jau pieaugušie bērni, kas vēl nav izveidojuši savas ģimenes. Ģimenei ir sava teritorija, kas tiek rūpīgi sargāta no citiem dzīvniekiem. Visi ģimenes locekļi, gan tēviņi, gan mātītes, teritoriju iezīmē ar urīnu.

Pirms mazuļu dzimšanas vecāki izrok ģimenes alu. Grūsnības periods ilgst 63 dienas, parasti piedzimst 2—4 kucēni, kurus māte baro ar pienu 50—90 dienas. Mazuļi piedzimst 250 g smagi. Tie ir akli un kurli, acis atveras pēc 10 dienām. Dzimumbriedumu šakāļu mātītes sasniedz 11 mēnešu vecumā, tēviņi 2 gadu vecumā. 

 Sistemātika 
Lai arī par šakāļiem sauc gan zeltaino šakāli, gan melnmuguras šakāli, gan svītraino šakāli, tomēr ģenētiskie pētījumi liecina, ka zeltainais šakālis nav tuvs radinieks pārējiem šakāļiem. Tas ir tuvāks radinieks koijotam, pelēkajam vilkam un sunim.Genome sequence, comparative analysis and haplotype structure of the domestic dog Ir zinātnieki, piemēram Konrāds Lorencs, kas uzskata, ka mājas suns ir cēlies no šakāļa, nevis no pelēkā vilka, un vilka asinis sunim ir pievienojušās vēlāk, ar to krustojoties. Tomēr šī hipotēze vēlāk tikusi noraidīta, jo zelta šakālis ir mazāk sociāls kā mājas suns, un to gaudošanas veids ir atšķirīgs.R. Lindsay, Steve (2000). Handbook of Applied Dog Behavior and Training, Vol. 1: Adaptation and Learning. p. 410. 

Zeltainajam šakālim ir 7 pasugas:
 Canis a. aureus — skaitliski lielākā pasuga, sastopama zeltaino šakāļu izplatības areāla centrālajā daļā;
 Canis a. cruesemanni — Taizeme, Indijas austrumi, Birma;
 Canis a. ecsedensis — Balkānu pussala, Bulgārija;
 Canis a. indicus — Indija, Nepāla;
 Dalmācijas šakālis Canis a. moreotica — apdzīvo Centrāleiropas dienvidu daļu, Ungārijā un Austrijā to sauc par Ungārijas niedru vilku;Variability and identity of the jackals (Canis aureus) of Dalmatia
 Canis a. naria — Indijas dienvidi;
 Canis a. syriacus — Izraēla, Jordānija.

 Šakālis kultūrā 
Pastāv uzskats, ka sengrieķu dievs Hermejs un briesmonis Cerbers veidoti pēc līdzības ar zeltaino šakāli. Dažas ciltis Indijā uzskata, ka šakālim uz galvas var izaugt rags (), un, ja tādu dzīvnieku sastop, tas nes laimi. Šakālis bieži tiek pieminēts arī Bībelē, kur attēlots kā ļauns radījums. Psalmā 63:9-11 ir teikts, ka neticīgie kļūs par šakāļu barību.

 Atsauces 

 Ārējās saites 

 Iespējams, Latvijā parādījušies šakāļi
 ADW: Canis aureus
 ARKIve: Golden jackal (Canis aureus)
 Golden Jackal (Canis aureus)

Kategorija:Suņi
Kategorija:Latvijas zīdītāji
Kategorija:Eiropas fauna
Kategorija:Āzijas fauna
Kategorija:Tuvo Austrumu fauna
Kategorija:Dienvidāzijas fauna
Kategorija:Dienvidaustrumāzijas fauna
Kategorija:Āfrikas fauna
Kategorija:Indijas fauna
Kategorija:Ķīnas fauna
Kategorija:Mjanmas fauna
Kategorija:Taizemes fauna